“Исән булса, барыбер эләгәчәк!” диләр 63 млн сум урлап качкан инкассатор турында 


Җомга көнне Яшел Үзәндә 63 миллион сумнан артык акча урлап качкан инкассатор Игорь Богаченко турында әнә шулай диләр. Кичә хокук саклаучылар бу җинаятькә катнашы булган дип саналган тагын бер кеше – Илья Кострубинны да эзли башладылар. 	 Бөтен республиканы шаулаткан вакыйга узган җомга көнне килеп чыга. Яшел Үзән­дәге Саклык банкы бинасы янында инкассаторларның бер­се үзенең иптәшенә утлы коралдан ата һәм Volkswagen Amarok машинасына утырып, билгесез тарафка китеп бара. Соңрак инкассация автомо­билендә 63 миллион сум ти­рәсе акча булуы ачыклана. Татарстан полициясе махсус операция игълан итә, Яшел Үзән тарафына хокук саклаучылар агыла. “Погонлы”лар эш­­не бик тиз тота: берничә сәгатьтән банк машинасын эз­ләп тә табалар, анда хәтта акча да була. Тик барысы да түгел. Игорь Богаченко урланган сум­маның зур өлешен үзе бе­лән алып китә. Шунысы га­җәп, Татарстан Эчке эшләр министрлыгы тараткан видеода 26 яшьлек Игорь Богаченко утырган машинаның кагыйдә­ләрне бозмыйча, ак­рын гына баруы күренә. Бу исә әлеге җина­ять­нең алдан планлаштырылган гамәл булуын фаразларга мөм­кинлек калдыра. 
	Илнар ХӨСНУЛЛИН	
Ватаным Татарстан

	№ 10 | 27.01.2015	


